Аляксандар Костылеў

**Аляксандар Костылеў** (; 2 кастрычніка 1997, Кіеў, Украіна) — прафэсійны ўкраінскі кібэрспартовец, таксама вядомы як «s1mple». Гуляе ў камандзе Natus Vincere (Counter-Strike) на пазыцыі асноўнага AWP (снайпэр). Найлепшы гулец 2018 року ў дысцыпліне Counter-Strike: Global Offensive паводле парталу HLTV.ORG.

## Кар’ера
Кар’ера Аляксандра «s1mple» Костылева пачалася ў 2013 годзе. s1mple пабываў у такіх калектывах як LAN DODGERS, A-Gaming, Courage Gaming. 1 лютага 2014 року s1mple атрымаў бан ад ESL на 2 рокі за гакэрства і спробу абыходу бану. У выніку гулец ня змог выступаць на афіцыйных турнірах, якія падтрымліваюцца Valve да 2016 року.

У сярэдзіне верасьня Аляксандар далучыўся да першага сур’ёзнага калектыву, HellRaisers, але празь 5 месяцаў пакінуў яго, перайшоўшы ў FlipSid3 Tactics. Першаю буйною міжнароднаю перамогаю ў кар’еры гульца стаў матч HellRaisers і Fnatic. Ліпнем 2015 року s1mple пакінуў каманду, патлумачыўшы, што бярэ паўзу. Аднак праз 3 дні гулец пачаў гульню ў калектыве Evolution, які ў сваю чаргу праіснаваў адзін месяц. Пагуляўшы за каманду Worst Players, Костылеў пачаў дапамагаць сваім былым камандам, гуляючы стэндінам за HellRaisers ды FlipSid3 Tactics. У студзені 2016 року s1mple далучыўся да каманды Team Liquid, зь якою заняў другое месца на ESL One Cologne 2016.

4 жніўня 2016 року стаў гульцом Natus Vincere.

У чэрвені 2018 року гулец каманды Astralis Нікалай «device» Рытц (топ 2 сьвету за 2018 рок паводле HLTV.ORG) назваў Костылева найлепшым на той момант гульцом у сьвеце.

## Дасягненьні

29 сьнежня 2016 року партал RedBull назваў Аляксандра «S1mple» Костылева найлепшым гульцом 2016 року. У апытаньні прынялі ўдзел больш за 77000 чалавек. За Аляксандра аддалі свой голас 41 % гледачоў.

19 студзеня 2018 року па выніках галасаваньня ўдзельнікаў FACEIT Pro League атрымаў найпрэстыжнейшае званьне «Гулец року 2017».

### Кібэрспартовыя ўзнагароды
11 студзеня 2017 году стаў найлепшым у намінацыі «Момант року» паводле ESPN Esports Awards.

3 верасьня 2018 року, па выніках галасаваньня Stockholm International Esports Awards, быў ганараваны званьня «Гулец року».

12 лістапада 2018 року, на цырымоніі ўручэньня прэміі за галоўныя дасягненьні ў галіне кібэрспорту Esports Awards атрымаў узнагароду «Кібэрспартовец року на PC».

20 студзеня 2019 року становіцца найлепшым гульцом у сьвеце за 2018 рок паводле HLTV.ORG.

### Рэкорды
30 красавіка 2018 року s1mple стаў першым у гісторыі гульцом, рэйтынґ якога быў вышэй за 1,50 на трох чэмпіянатах. Пры аналізе гэтае статыстыкі супрацоўнікі HLTV.org разглядалі толькі буйныя чэмпіянаты і бралі пад увагу гульцоў, якія згулялі хоць бы 5 мапаў на турніры.

8 лістапада 2018 року быў зафіксаваны рэкорд. Аляксандар Костылеў стаў першым гульцом у гісторыі Counter-Strike, які здолеў дасягнуць за рок (на 137 мапах) розьніцы забойстваў/сьмерцяў +1000. Папярэднім рэкардсмэнам у дадзенай намінацыі быў Марсэла **«coldzera»** Давід з +768 па выніках 2017 року.

## У камандзе Natus Vincere
У жніўні 2016 року Костылеў вярнуўся на бацькаўшчыну, падпісаўшы кантракт з Natus Vincere і замяніўшы Даніла «Zeus» Тэсьленка.

У складзе Natus Vincere s1mple перамог ESL One: New York 2016, стаў срэбным прызэрам Adrenaline Cyber League 2017, StarLadder i-League StarSeries Season 5.

28 студзеня 2017 року Natus Vincere пакінула ELEAGUE Major 2017, прайграўшы ў чвэрцьфінале камандзе Astralis з рахункам 1-2 і заняўшы 5-8 месца.

19 ліпеня 2017 року Natus Vincere з разгромным рахункам 1-3 выбыла з турніру PGL 2017 Krakow Major Championship, заняўшы 12-14 месца.

28 студзеня 2018 року Natus Vincere стала бронзавым прызэрам ELEAGUE Major 2018, саступіўшы ў паўфінале камандзе FaZe з рахункам 0-2.

У адным з інтэрвію s1mple сказаў, што ніколі не пакіне Natus Vincere. Але ў сакавіку 2018 року, паводле інсайдэрскіх зьвесткаў, каманда SK жадала выкупіць Костылева і яго таварыша па камандзе Ягора Васільева, але ўгода так і не адбылася праз кошт ў 1 млн даляраў.

23 верасьня 2018 року каманда Natus Vincere стала срэбным прызэрам FACEIT Major 2018, саступіўшы ў фінале камандзе Astralis з рахункам 0-2.

3 сакавіка 2019 року Natus Vincere заняла таксама 3-е месца на IEM Katowice 2019, прайграўшы ў паўфінале камандзе ENCE з рахункам 1-2.

## Крыніцы

## Вонкавыя спасылкі
* s1mple у Steam
* s1mple на FACEIT
* Twitch канал

Катэгорыя:Украінскія кібэрспартоўцы
Катэгорыя:Прафэсійныя гульцы ў Counter-Strike: Global Offensive
Катэгорыя:Natus Vincere